DA Den Europæiske Unions Tidende C 211/8

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2006/C 211/05)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

SAMMENFATNING

RÅDETS FORORDNING (EF) Nr. 510/2006

Ansøgning om registrering i henhold til artikel 5 og artikel 17, stk. 2

»TOME DES BAUGES«

EF-Nr.: FR/PDO/005/0254/18.9.2002

BOB ( X ) BGB ( )

Sammenfatningen er udarbejdet til oplysning. Interesserede parter kan indhente alle oplysninger i den fuldstændige udgave af varespecifikationen enten hos de nationale myndigheder nævnt i afsnit 1 eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Institut National des Appellations d'Origine Adresse: 51, rue d'Anjou F-75008 Paris Tlf. (33-1) 53 89 80 00 Fax (33-1) 42 25 57 97 E-mail: info@inao.gouv.fr

2. Ansøgende sammenslutning

Navn: Syndicat Interprofessionnel de la Tome des Bauges (S.I.T.O.B.) Adresse: Communauté des communes des Bauges F-73630 Le Châtelard Tlf. (33-4) 79 52 11 20 Fax (33-4) 79 52 11 20 E-mail: — Sammensætning: Producent/forarbejdningsvirksomhed ( X ) Andet ( )

3. Produktets art

Kategori 1.3 — Ost

4. Varespecifikation

(sammenfatning af betingelserne i artikel 4, stk. 2)

4.1 Navn: »Tome des Bauges«

4.2 Beskrivelse: »Tome des Bauges« er en ost fremstillet af rå fuldfed eller delvis skummet komælk. Det er en saltet ost af presset masse, og skorpen er dækket af naturlig skimmel.

Osten er cylinderformet med en diameter på 18-20 cm, en højde på 3-5 cm og en vægt på 1,1-1,4 kg ved slutningen af modningsperioden.

Skorpen er kendetegnet ved sine uregelmæssigheder og sine ujævnheder. Skorpen er 2-3 mm tyk. Den er grålig, med naturlige forekomster af gule til brunlige »mugblomster«.

Ostemassen er en blød til halvfast, elfenbensgullig masse med små huller.

Den har et fedtindhold på 45 % efter tørring, og fedtindholdet i tørstoffet må ikke være mindre end 50 %.

»Tome des Bauges« kan sælges i stykker under forudsætning af, at der er skorpe på tre af ostens flader.

4.3 Geografisk område: Mælkeproduktionen og ostens fremstilling og lagring foregår i et geografisk område, der omfatter følgende kommuner:

Følgende kommuner i departementet Haute-Savoie (kommunerne i deres helhed): Allèves, Chapelle St Maurice (La), Chevaline, Cons Ste Colombe, Entrevernes, Gruffy, Leschaux, Quintal, St Eustache, Seythenex, Viuz-la-Chiésaz

Dele af følgende kommuner: Cusy, Doussard, Duingt, Faverges, Giez, Lathuile, Marlens, St-Jorioz

Følgende kommuner i departementet Savoie (kommunerne i deres helhed): Aillon-le-Jeune, Aillon-le-Vieux, Allondaz, Arith, Bellecombe en Bauges, Châtelard (Le), Cléry, Compôte (La), Curienne, Déserts (Les), Doucy-en-Bauges, Ecole, Jarsy, Lescheraines, Mercury, Montcel (Le), Motte-en -Bauges La), Noyer (Le), Pallud, Plancherine, Puygros, St-François-de-Sales, St-Offenge-Dessus, St-Offenge-Dessous, Ste-Reine, Thoiry, Thuile (La), Trevignin, Verrens-Arvey

Dele af følgende kommuner: Marthod, Montailleur, Pugny-Chatenod, St-Jean-d'Arvey, St Jean de la Porte, St Pierre d'Albigny, Thenesol

Fremstillingszonen er indtegnet på et specielt kort.

4.4 Bevis for oprindelse: Virksomheder, der fremstiller »Tome des Bauges«, kan alene anvende de typer mælk, der er angivet i varespecifikationen for oprindelsesbetegnelsen. Ruterne til indsamling af de mælketyper, der er angivet i varespecifikationen, skal være strengt adskilt fra andre indsamlingsruter.

Hver mælkeproducent, forarbejdningsvirksomhed og lagervirksomhed skal udfylde en »egnethedserklæring« (déclaration d'áptitude), som registreres af INAO, der på den måde kan identificere alle erhvervsdrivende.Hver erhvervsdrivende må for INAO kunne fremvise de dokumenter mv., som er nødvendige for kontrollen af den pågældende mælks og de pågældende ostes oprindelse, kvalitet og produktionsbetingelser.

Ved fremstillingen anbringes der et identifikationsmærke på osten. Identifikationsmærkets form og farve er angivet i varespecifikationen.

Endelig foretages der en analytisk og organoleptisk undersøgelse, som sikrer, at osten opfylder kravene om kvalitet og særpræg.

4.5 Fremstillingsmetode: Mælken skal stamme fra malkekobesætninger af abondance-, tarine- eller montbéliarde-racen, og køer af abondance- og tarine-racen skal udgøre mindst 50 % af besætningen. Ydermere skal mælken stamme fra besætninger med en gennemsnitsproduktion på højst 5 500 kg mælk pr. lakterende malkeko pr. år.

Malkekvægets basisfoder skal bestå af græsning i mindst 120 dage om sommeren og af så meget hø som ønsket om vinteren. Tørret foder fremstillet uden for det geografiske område er tilladt som supplement til de lokale ressourcer, men må ikke udgøre mere end 30 % af bedriftens årlige behov for hele besætningen. Dette supplement kan indeholde op til 3 kg tørret lucerne pr. ko og pr. dag. Foder, der er konserveret ved ensilering eller enhver anden proces, der indebærer en gæringsfase, må ikke anvendes. Det er begrænset, hvad der må gives af fodertilskud, og disse må hverken indeholde urinstof eller aromastoffer.

Der må ikke i fremstillingsvirksomheden og de tilhørende bygninger være systemer eller installationer til stede, der kortvarigt kan varme mælken op til en temperatur over 40 °C før løbetilsætning.

Mælken indsamles i en radius af 15 km omkring produktionsstedet.

Den mælk, der anvendes, er fuldfed råmælk. Hvis mælken har været genstand for syrning, kan den være delvis skummet. Mælken skal bearbejdes én gang om dagen.

Det er ikke tilladt at foretage en fysisk eller kemisk behandling af mælken med undtagelse af delvis skumning og fjernelse af makroskopiske urenheder ved filtrering. Det er ikke tilladt at tilsætte proteiner eller fedtstoffer. Det er alene tilladt at tilsætte salt, osteløbe og mælkesyrebakterier fremstillet ved traditionelle dyrkningsmetoder. Anvendelse af syrevækker er kun tilladt som supplement.

Hvis mælken opbevares ved en temperatur over 10 °C, påbegyndes fremstillingen tidligst 12 timer efter den seneste malkning. Hvis mælken nedkøles til mellem 6 og 10 °C, påbegyndes fremstillingen senest 28 timer efter den seneste malkning. I sidstnævnte tilfælde må mælken ikke stamme fra mere end to på hinanden følgende malkninger.

Tilsætning af løbe foregår ved en temperatur på 32-35 °C. Fremstillingen sker i åbent kobberkar med en maksimal kapacitet på 3 000 liter.

Efter skæring er ostekornene på størrelse med majskorn. Ostemassen opvarmes derefter til en temperatur på 35-40 °C. Laktosefjernelse og tilsætning af vand er ikke tilladt.

Ostemassen fyldes i forme enten manuelt eller ved aftapning. Anvendelsen af levnedsmiddelpumper og mikroperforerede forme er ikke tilladt.

Presningen foregår ved opstabling i mindst 7 timer. I dette tidsrum vendes osten mindst 4 gange. Ostene tørsaltes manuelt, mejeriost kan vådsaltes. Ostene lagres i mindst 5 måneder fra datoen for tilsætning af løbe.

Opbevaringstemperaturen må ikke være under 4 °C.

4.6 Tilknytning: Betegnelsen »Tome des Bauges« stammer fra navnet på det bjergmassiv, hvor osten fremstilles. Betegnelsen »tome« eller »tomme« har eksisteret i flere hundrede år, og fremstillingen af »tome« i ostekooperativer (også kaldet »fruitières«) og på de højereliggende græsgange efter de traditionelle fremstillingsmetoder holder stand mod konkurrencen fra den »industrielle« produktion af store oste.

Bauges-massivet har en helt særegen topografi. Det er et kalkholdigt bjergmassiv med en lukket dal omgivet af høje klippevægge. Landskabet består af græsningsområder og højereliggende græsgange, og har, som et typisk bjergklima, meget nedbør hele året rundt og meget lave temperaturer om vinteren.

Klimaet kombineret med det geologiske miljø giver området et stort foderpotentiale og fremmer en varieret og karakteristisk flora.

Mælken, der anvendes i produktionen af »Tome des Bauges« , er kendetegnet ved en relativt høj pH-værdi, og derfor anvender ostemagerne syrnet mælk i fremstillingsfasen. Denne teknik til langsom mælkesyredannelse fremmer aktiviteten af mælkens endogene bakterieflora.

Bjergmassivets varierede flora og metoderne til syrning af mælken er med til at give denne ost dens specielle kendetegn.

Produktionsvilkårene er fastlagt således, at områdets egenart og de traditionelle metoder bevares og kommer til udtryk i produktet.

4.7 Kontrolstrukturer:

Navn: I.N.A.O. Adresse: 51, rue d'Anjou F-75008 Paris Tlf. (33-1) 53 89 80 00 Fax (33-1) 42 25 57 97 E-mail: info@inao.gouv.fr





Navn: D.G.C.C.R.F. Adresse: 59, Bd V. Auriol F-75703 Paris Cedex 13 Tlf. — Fax — E-mail: —

4.8 Mærkning: Hver ost med den beskyttede oprindelsesbetegnelse »Tome des Bauges« markedsføres med egen mærkning, hvor dette navn er angivet. På mærkningen anføres oprindelsesbetegnelsen med bogstaver, der har en størrelse på mindst 2/3 af de største bogstaver eller tegn på mærkningen og påskriften »Appellation d'Origine Contrôlée«.

Hver ost, der markedsføres med beskyttet oprindelsesbetegnelse, skal være forsynet med logoet, der indeholder forkortelsen »INAO«, påskriften »Appellation d'Origine Contrôlée« og ostens navn.

Betegnelsen »gårdost« eller andre betegnelser, der angiver, at osten er fremstillet på en gård, er under visse betingelser tilladt i mærkningen.

4.9 Nationale krav: Dekret om oprindelsesbetegnelsen »Tome des Bauges«.

(1) Europa-Kommissionen, Generaldirektorat for Landbrug og Landdistrikternes Udvikling, Kvalitetspolitik for landbrugsprodukter, B-1049 Bruxelles.